
זבחים ק ע"ב



טקסט הדף מנוקד



רָבָא אָמַר אִידֵּי וְאִידֵּי אַחַר חֲצוֹת וְלָא קַשְׁיָא כָּאן קוֹדֶם שֶׁשָּׁחֲטוּ וְזָרְקוּ עָלָיו כָּאן לְאַחַר שֶׁשָּׁחֲטוּ וְזָרְקוּ עָלָיו


אֲמַר לֵיהּ רַב אַדָּא בַּר מַתְנָה לְרָבָא אַחַר שֶׁשָּׁחֲטוּ וְזָרְקוּ אֶת דָּמוֹ מָה דַּהֲוָה הֲוָה אֲמַר לֵיהּ רָבִינָא אֲכִילַת פְּסָחִים מְעַכְּבָא מִדְּרַבָּה בַּר רַב הוּנָא אֲמַר לֵיהּ צָיֵית מַאי דְּקָאָמַר לָךְ רַבָּךְ


מַאי דְּרַבָּה בַּר רַב הוּנָא דְּתַנְיָא יוֹם שְׁמוּעָה כְּיוֹם קְבוּרָה לְמִצְוַת שִׁבְעָה וּשְׁלֹשִׁים וְלַאֲכִילַת פְּסָחִים כְּיוֹם לִיקּוּט עֲצָמוֹת אֶחָד זֶה וְאֶחָד זֶה טוֹבֵל וְאוֹכֵל בַּקֳּדָשִׁים לָעֶרֶב


הָא גּוּפַהּ קַשְׁיָא אָמְרַתְּ יוֹם שְׁמוּעָה כְּיוֹם קְבוּרָה לְמִצְוַת שִׁבְעָה וּשְׁלֹשִׁים וְלַאֲכִילַת פְּסָחִים כְּיוֹם לִיקּוּט עֲצָמוֹת מִכְּלָל דְּיוֹם קְבוּרָה אֲפִילּוּ לָעֶרֶב נָמֵי לָא אָכֵיל וַהֲדַר תָּנֵי אֶחָד זֶה וְאֶחָד זֶה טוֹבֵל וְאוֹכֵל בַּקֳּדָשִׁים לָעֶרֶב


אָמַר רַב חִסְדָּא תַּנָּאֵי הִיא


רַבָּה בַּר רַב הוּנָא אָמַר לָא קַשְׁיָא כָּאן שֶׁשָּׁמַע שְׁמוּעָה עַל מֵתוֹ סָמוּךְ לִשְׁקִיעַת הַחַמָּה וְכֵן שֶׁלִּיקְּטוּ לוֹ עֲצָמוֹת סָמוּךְ לִשְׁקִיעַת הַחַמָּה וְכֵן שֶׁמֵּת לוֹ מֵת וּקְבָרוֹ סָמוּךְ לִשְׁקִיעַת הַחַמָּה וְכָאן לְאַחַר שְׁקִיעַת הַחַמָּה


לְאַחַר שְׁקִיעַת הַחַמָּה מַאי דַהֲוָה הֲוָה אֶלָּא שְׁמַע מִינַּהּ אֲכִילַת פְּסָחִים מְעַכְּבָא


רַב אָשֵׁי אָמַר מַאי אֶחָד זֶה וְאֶחָד זֶה הָכִי קָאָמַר אֶחָד יוֹם שְׁמוּעָה וְאֶחָד יוֹם לִיקּוּט טוֹבֵל וְאוֹכֵל בַּקֳּדָשִׁים לָעֶרֶב


וְהָא דְּרַב אָשֵׁי בְּדוּתָא הִיא מִכְּדֵי עֲלַהּ קָאֵי זֶה וָזֶה מִיבְּעֵי לֵיהּ אֶלָּא שְׁמַע מִינַּהּ בְּדוּתָא הִיא


וּמַאי תַּנָּאֵי דְּתַנְיָא עַד מָתַי מִתְאוֹנֵן עָלָיו כׇּל הַיּוֹם רַבִּי אוֹמֵר כׇּל זְמַן שֶׁלֹּא נִקְבַּר


בְּמַאי עָסְקִינַן אִילֵימָא בְּיוֹם מִיתָה מִי אִיכָּא דְּלֵית לֵיהּ דְּיוֹם מִיתָה דְּתָפֵיס לֵילוֹ מִדְּרַבָּנַן


וְתוּ רַבִּי אוֹמֵר כׇּל זְמַן שֶׁלֹּא נִקְבַּר הָא קִבְרוֹ אִישְׁתְּרִי לֵיהּ וּמִי אִיכָּא דְּלֵית לֵיהּ וְאַחֲרִיתָהּ כְּיוֹם מָר


אָמַר רַב שֵׁשֶׁת אַיּוֹם קְבוּרָה קָאֵי


מַתְקֵיף רַב יוֹסֵף אֶלָּא הָא דְּקָתָנֵי הַשּׁוֹמֵעַ עַל מֵתוֹ כִּמְלַקֵּט עֲצָמוֹת טוֹבֵל וְאוֹכֵל בַּקֳּדָשִׁים לָעֶרֶב מִכְּלָל דְּיוֹם קְבוּרָה אֲפִילּוּ לָעֶרֶב נָמֵי לָא אָכֵיל הָא מַנִּי אֶלָּא תָּרֵיץ עַד מָתַי מִתְאוֹנְנִין עָלָיו כׇּל אוֹתוֹ הַיּוֹם וְלֵילוֹ רַבִּי אוֹמֵר כׇּל זְמַן שֶׁלֹּא נִקְבַּר [אֲבָל נִקְבַּר] בְּלֹא לֵילוֹ


אַמְרוּהָ קַמֵּיהּ דְּרַבִּי יִרְמְיָה אָמַר גַּבְרָא רַבָּה כְּרַב יוֹסֵף לֵימָא הָכִי לֵימָא דְּרַבִּי לְקוּלָּא וְהָתַנְיָא עַד מָתַי מִתְאוֹנֵן עָלָיו כׇּל זְמַן שֶׁאֵינוֹ נִקְבָּר אֲפִילּוּ מִכָּאן וְעַד עֲשָׂרָה יָמִים דִּבְרֵי רַבִּי וַחֲכָמִים אוֹמְרִים אֵין מִתְאוֹנֵן עָלָיו אֶלָּא אוֹתוֹ הַיּוֹם בִּלְבַד


אֶלָּא תָּרֵיץ הָכִי עַד מָתַי הוּא מִתְאוֹנֵן עָלָיו כׇּל אוֹתוֹ הַיּוֹם בְּלֹא לֵילוֹ רַבִּי אוֹמֵר כׇּל זְמַן שֶׁלֹּא נִקְבַּר וְאִם נִקְבַּר תּוֹפֵס לֵילוֹ


אַמְרוּהָ קַמֵּיהּ דְּרָבָא מִדְּקָאָמַר רַבִּי יוֹם קְבוּרָה תּוֹפֵס לֵילוֹ מִדְּרַבָּנַן מִכְּלָל דְּיוֹם מִיתָה תּוֹפֵס לֵילוֹ מִדְּאוֹרָיְיתָא


וְסָבַר רַבִּי אֲנִינוּת לַיְלָה דְּאוֹרָיְיתָא וְהָתַנְיָא הֵן הַיּוֹם אֲנִי הַיּוֹם אָסוּר וְלַיְלָה מוּתָּר וּלְדוֹרוֹת בֵּין בַּיּוֹם וּבֵין בַּלַּיְלָה אָסוּר דִּבְרֵי רַבִּי יְהוּדָה רַבִּי אוֹמֵר אֲנִינוּת לַיְלָה אֵינָהּ מִדִּבְרֵי תוֹרָה אֶלָּא מִדִּבְרֵי סוֹפְרִים


לְעוֹלָם דְּרַבָּנַן הִיא




רש"י



 רבא אמר כו'. אמילתיה דר''ש קאי לשנויי דר''ש אדר''ש: אידי ואידי לאחר חצות. ואפילו מת לאחר חצות קודם ששחטו עליו אית ליה לר''ש לא יביא את פסחו דרחמנא דחייה כדדריש ואזיל שלמים קרבנו כל קרבנותיו לא יביא אלא כשהוא שלם ודקתני אונן טובל ואוכל פסחו לערב כשמת לאחר ששחטו וזרקו עליו: מאי דהוה הוה. הרי נפטר ואמאי דחייא אכילתו אנינות לילה דרבנן טפי משאר קדשים בשלמא לאביי דמוקי לה בקודם ששחטו וזרקו עליו ובלאחר חצות חובת פסח חלה עליו להביא ואי לא שרית ליה לאוכלו לא מייתי הילכך לא העמידו דבריהם אלא לרבא אמאי לא העמידו הא כבר שחט וזרק: ה''ג א''ל רבינא אכילת פסחים מעכבא מדרבה בר רב הונא. ולקמן מייתינן לה: א''ל רבא לרב אדא ציית מאי דאמר לך רבך. רבינא שמע לו שיפה השיבך על שאילתך ובמסכת שבועות כי האי סוגיא דרבה ורבינא ורב אדא בפ' ידיעות הטומאה (דף יח.): יום שמועה. ששמע שמת לו מת ובשמועה קרובה שתוך ל' עסקינן: כיום קבורה למצות שבעה ושלשים. מיום שמועה מתחיל למנות ז' לרחיצה ונעילת הסנדל ול' לגיהוץ: ולאכילת פסחים. הוי יום שמועה כיום ליקוט עצמות דקיימא לן בפסחים בפרק האשה (דף צב.) השומע על מתו והמלקט עצמות טובל ואוכל בקדשים לערב והוינן בה מלקט עצמות הזאה שלישי וז' בעי ומשנינן אימא שליקטו אחרים עצמות דאמרינן במו''ק (דף ח.) המלקט עצמות אביו ואמו הרי זה מתאבל עליהם כל היום ואשמועינן בפסחים דלערב מותר בקדשים והכא אשמועינן יום שמועה לענין אכילת פסחים לא כיום קבורה הוא דאילו יום קבורה לא אכיל פסחו לערב ואפילו מת באתמול בי''ג אלא כיום ליקוט עצמות הוי ומותר בכל הקדשים והא דנקט פסחים משום דיום קבורה נקט ליה למימר דביום קבורה אפילו פסח נמי לא: אחד זה ואחד זה. על כרחך איום קבורה ויום ליקוט קאי וקשיא רישא לסיפא כדלקמן דאי איום שמועה ויום ליקוט לא שייך למיתני אחד זה ואחד זה דכיון דמינייהו סליק זה וזה מיבעי ליה: טובל ואוכל. בקדשים לערב וכ''ש פסחו: כיום ליקוט עצמות. משמע ולא כיום קבורה דאילו יום קבורה לא אכיל פסחו לערב: תנאי היא. דפליגי בליל יום קבורה שאינה יום מיתה דאיכא למ''ד תפיס לילו מדרבנן וסבר אכילת פסחים לא מעכבא הילכך אפילו פסח לא אכיל ולקמן מייתי להו: רבה בר רב הונא אמר כאן ששמע שמועה או שלקטו לו עצמות או שקבר מתו בי''ד סמוך לשקיעת החמה וכאן לאחר שקיעת החמה. סיפא דקתני בכולהו אוכל קדשים וכ''ש פסחו כשבא עליו אחד מאלו לפני שקיעת החמה דה''ל לערב ליל יום קבורה וליל יום שמועה וליל (פסחים) ביום ליקוט עצמות וסבר יום קבורה לא תפיס לילו אפילו מדרבנן וכ''ש יום שמועה וליקוט עצמות והא דתני רישא ולאכילת פסחים כיום ליקוט עצמות דאילו יום קבורה לא אכל כשאירע לו אחד מאלו לאחר שקיעת החמה דה''ל לילה זה יום קבורה עצמו ולא ליל יום קבורה אע''ג דאף הוא מדרבנן החמירו ביום קבורה עצמו יותר מיום שמועה וליקוט לאוסרו בפסח אבל ביום ליקוט לא אסרוהו בפסח אלא בשאר קדשים הצריכוהו להמתין עד ערב וה''ק לאכילת פסחים הוי יום שמועה כיום ליקוט ואוכל פסחו ואפי' שמע או ליקט אחר שקיעה דה''ל יום שמועה עצמו ויום ליקוט עצמות ואפילו הכי שרי מה שאין כן ביום קבורה עצמו דאילו מת לו מת בי''ג וקברו אותו עממים לאחר שקיעה די''ד אסור לאכול בפסח ואע''ג דחלה עליו שמחת הרגל ואינו נוהג אבילות ברגל ה''מ אבילות דמדרבנן היא וכתיב ושמחת בחגך אבל אנינות ליאסר בקדשים חלה עליו ואחד זה ואחד זה היכא דבאו עליו מבעוד יום אוכל בקדשים לערב דלילו לא תפיס ומיהו ביום אסור בשאר קדשים אפי' יום שמועה וליקוט עצמות בר מפסח כדמפרש טעמא ואזיל: מאי דהוה הוה. ומה לי פסח ומה לי שאר קדשים הא אמרת קדשים אסור ביום ליקוט לבו ביום כדקתני לערב ובפסח אמאי שרית ליה: אכילת פסחים מעכבת. לא העמידו דבריהם במקום כרת ומיהו ביום קבורה העמידו דבריהם משום דרובא קברי ביום מיתה ואתי למישרי יום מיתה עצמו ויש מקומות שהעמידו דבריהם במקום כרת כדאמרינן בפסחים בהאשה (דף צב.): ומאי תנאי. דפליגי ביום קבורה למיתפס לילו מדרבנן דקאמר רב חסדא לעיל תנאי היא: עד מתי מתאונן. ליאסר בקדשים: כל היום. קס''ד בלא לילו: כל זמן שלא נקבר. קא ס''ד לקולא פליג ואמר דכל היום לא מיתסר דמשקברו הותר מיד: אי נימא ביום מיתה. שקברו ביום שמת: מי איכא דלית ליה כו'. הא בין לר''ש בין לרבי דפליגי עליה דר' יהודה באנינות לילה דיום מיתה מודו מדברי סופרים מיהא אסור: אחריתה כיום מר. אחריתה של זונה כיום מר שמתאבל ומימר על מתו לפי שסופו למות עליה ויתאבלו עליהן אלמא מרירות יום שלם הוא: איום קבורה. שמת אתמול וקברו היום ואכתי לא אסיקנא מילתיה לתנאי דרב חסדא עד סיפא דתרצה ר' ירמיה: הא מני. בין לרבי בין לרבנן מותר: כל אותו היום. של קבורה ולילו: רבי אומר כל זמן שלא נקבר. אבל קברו אישתרי ליה בלילה ומיהו ביום ליכא למימר דשרי ליה רבי דאפילו יום דליקוט עצמות אסור כל היום כדאמרת טובל ואוכל לערב: והתניא כו'. אלמא רבי לחומרא אמרה וכיון דליכא לפרושי פלוגתא דרבנן לאכול בעודו מוטל לפניו וע''כ בליל יום קבורה פליגי דקאמר רבי אפי' קברו לסוף י' ימים מתאונן עליו ליל יום קבורה וחכ''א אינו מתאונן עליו ביום קבורה אלא יום עצמו אבל לא לילו והיינו תנאי דרב חסדא: מדקא''ר יום קבורה. דאיהו גופיה דרבנן תפיס לילו מדרבנן מכלל דיום מיתה דאורייתא: תפיס לילו דאורייתא דקא סלקא דעתך לא עשו חכמים חיזוק לדבריהם שעיקרו מדבריהם יותר משעשתה תורה לדבריה: הן היום. הן משמע דאלו הקרבנות חלוקין משאר קרבנות שעליהן שמעת לאוכלן באנינות לילה מפני שכולנו אוננין ואין כהן לאוכלן אבל לדורות שיש כהנים לאוכלן בין ביום ובין בלילה אסור: לעולם דרבנן היא. אפילו אנינות לילה דיום מיתה ואפילו הכי יום קבורה דאיהו גופיה מדרבנן לילו נמי לרבי אסור מדרבנן: 

תוספות



 אכילת פסחים מעכבא. פלוגתא היא בפרק כיצד צולין (פסחים דף עח:) דרבי נתן ורבנן ומשמע מתוך פירוש הקונטרס דסבר לה כמ''ד מעכבא לגבי הא [דאפילו למ''ד לא מעכבא] דבעינן גברא ראוי לאכילה כדמוכח התם אם כן אכילה היא מצוה וסברא הוא שדוחה אנינות דרבנן א''נ כיון דכתיב איש לפי אכלו למצוה דמצוה בדידיה מבאחריני סברא הוא דדחיא אנינות דרבנן ומעכבא דקאמר לאו דוקא: סמוך לשקיעת החמה. במנחה נקט סמוך נקט נמי הכא סמוך דהוה מצי למימר כאן קודם שקיעה כאן לאחר שקיעה: ואחריתה כיום מר. פסוק הוא בתרי עשר [עמוס ח']. ושמתיה לאבל יחיד ואחריתה כיום מר ולא כמו שפירש בקונטרס: 

צאן קדשים

גמרא א״ל רבינא כו׳ כצ״ל:


שם השומע על מתו והמלקט לו עצמות טובל כו' כצ״ל:


שם מכלל דיום קבורה אפילו לערב נמי לא אכיל כו'. יש מקשין לפ״ז דדייקו הכי לעיל דמשני ר׳ אמי רומיא דתרתי מתני׳ דמתני׳ דהכא איירי יום קבורה מ״ה כי מזמני ליה אוכל בקדשים ומתני׳ דפסחים דקתני אוכל את פסחו אבל לא בקדשים איירי ביום המיתה לפ״ז קשה למה קתני במתני׳ דפסחים השומע על מתו והמלקט לו עצמות טובל ואוכל בקדשים לערב לאשמעינן רבותא טפי אפילו יום קבורה אוכל לערב מכ״ש שומע ומלקט עכ״ד. נ״ל ליישב דלר׳ אסי לא קשיא דס״ל דהא דקתני במתני׳ השומע על מתו והמלקט עצמות היינו אחר שקיעת החמה דהוי יום קבורה עצמו ולא ליל יום קבורה ואפ״ה אוכל בקדשים דהוי רבותא טפי מיום קבורה אבל השתא מסוגיא זו מוכח דלאחר שקיעת החמה החמירו אפילו בשומע ומלקט וע״כ הא דקתני השומע על מתו והמלקט עצמות טובל ואוכל בקדשים היינו קודם ש״ה ודייק שפיר מכלל דיום קבורה אפילו לערב נמי לא אכיל נ״ל:


רש״י ד"ה ולאכילת פסחים כו׳ ומשנינן אימא שליקט כו׳ כצ״ל:


בא״ד פסחים משום יום קבורה נקט כו׳ כצ״ל:


ד״ה אחד כו׳ וזה מיבעי ליה הס״ד:


ד״ה רבה בר רב הונא כו׳ וליל יום ליקוט כו׳ כצ״ל:


ד״ה אכילת פסחים מעכבת ולא העמידו כו׳ כצ״ל:


ד״ה כל זמן כו׳ לקולא פליגא כו׳ כצ״ל:


ד"ה הא מני כו׳ דבין לרבי בין לרבנן לילה מותר כו׳ כצ״ל:


ד"ה והתניא כו׳ אלמא כו׳ לפניו על כרחך בליל יום קבורה כו' כצ״ל. פירוש דאי אפשר לומר הא דקאמרי רבנן אין מתאונן עליו אלא אותו היום בלבד יהיה פירושו אפילו נקבר אחר עשרה ימים אין מתאונן עליו אלא יום ראשון בלבד ומותר לאכול שאר הימים אפילו מתו מוטל לפניו זה אי אפשר וע״כ צ"ל דלא פליגי רק בליל יום קבורה:


ד״ה הן היום כו׳ ואין כהן לאוכלן כו׳ אע״ג דהיה פנחס עמהן שלא היה אונן כדפריך ר"י לקמן לר׳ נחמיה אפ״ה אי אפשר לפנחס לאכל שלשתן והא דפריך ר״י לקמן והלא פנחס היה עמהן קאי על שעיר ר״ח לחוד דלמה נשרפה דפנחס היה יכול לאכול אותו שעיר לחוד נ״ל:


תוס׳ ד״ה אכילת פסחים כו׳ ורבנן ומדלא קתני דסבר לה כמ״ד מעכבא משמע לגבי האי אפילו למ״ד לא מעכבא דהא מודה דבעינן גברא כו׳ כצ״ל:


ד״ה סמוך כו׳ במנחה נקט סמוך כו'. פי׳ כמו גבי מנחה דנקט סמוך ופירושו קודם וכן פרש״י בע״פ ואפ״ה נקט סמוך ה״ה כאן פירושו קודם ת״ה:

חק נתן

גמרא רבא אמר אידי ואידי אחר חצות ול״ק כאן קודם ששחטו וזרקו עליו וכו׳ פירש״י ז"ל ואפי׳ מת לאחר חצות קודם ששחטו עליו אית ליה לר״ש לא יביא את פסחו וכו׳ ומכאן תימא להרמב״ם ז"ל שכתב בפ״ז מהל׳ קרבן פסח דין ט׳ וז"ל האונן ראוי לאכול הפסח לערב מפני שאנינות לילה מדבריהם וכו׳ אלא שוחטין עליו וטובל ואח״כ אוכל וכו׳ בד״א שמת לו המת אחר חצות שכבר נתחייב בק״פ אבל אם מת לו המת קודם חצות אין שוחטין עליו אלא ידחה לשני ואם שחטו עליו וזרקו הדם טובל ואוכל לערב עכ"ל נראה מדבריו שפסק כאביי דמשני כאן קודם חצות כאן לאחר חצות דלאחר חצות שכבר נתחייב בפסח שוחטין עליו אפילו מת לו קודם שחיטה ודלא כרבא דאמר אפילו מת לאחר חצות אם מת קודם שחיטה אין שוחטין עליו וק׳ אמאי שבק׳ לרבא ופסק כאביי וע״ק הא דמחלק במת קודם חצות בין לכתחילה לדעבד מנ״ל והנה לזה י״ל דרבינו ז"ל מפרש הא דמשני רבא כאן קודם ששחטו וזרקו עליו וכו׳ ר״ל כאן לכתחילה כאן בדעבד דלא כפרש״י ז"ל אבל קשה א״כ רבינו ז"ל מזכה שטרא לבי תרי דפסק כאביי ופסק כרבא והנה מרן הכ״מ ז"ל כתב ומשמע לרבינו דאביי ורבא ל״פ לענין דינא דבמת לאחר חצות שוחטין עליו ואוכל ובמת קודם חצות אין שוחטין עליו ואם שחטו וזרקו עליו אוכל וליכא בינייהו אלא לענין תירוצי מתנייתא דמר מתרץ להו הכי ומר מתרץ להו הכי עכ״ל וקשה איך אפשר לומר דל״פ שהרי רבא סבר דאף לאחר חצות דוקא בדעבד אבל לכתחילה לא ולאביי לאחר חצות שוחטין לכתחילה ועוד הא דמחלק רבא הוא לאחר חצות ואיך כתבו רבינו ז"ל בקודם חצות ונ״ל דרבינו ז"ל לא הוה גריס כגי׳ רש"י ז"ל רבא אמר אידי ואידי אחר חצות ול״ק וכו׳ אלא הכי הוה גריס רבא אמר אידי ואידי קודם חצות ול"ק וכו׳ וגי׳ זו שהכריחתו לפרש הא דקאמר כאן קודם ששחטו וזרקו עליו וכו׳ ר״ל כאן לכתחילה כאן בדעבד דלגי׳ זו א"א לפרש כפרש״י ז״ל והשתא לגי׳ זו מודה רבא לאביי דבמת לאחר חצות דשוחטין וזורקין עליו לכתחילה וכן מוכח מסוגיא דשילהי פ׳ מי שהיה טמא דף צ״ח ע״א דמודה רבא דמת אחר חצות שוחטין וזורקין עליו ע"ש ואתא רבא לאפלוגי עליה דאביי דאפילו במת קודם חצות אי עבר ושחיט טובל ואוכל לערב ומעתה לגי׳ זו עלו דברי רבינו ז״ל כהוגן ואין בהן נפתל ועקש ודוק ודע שרבינו ז"ל כתב הכא גבי אונן טובל ואחר כך אוכל ואילו לעיל דין ד׳ גבי מחוסרי כפרה לא הזכיר בו שטובל וכתב בספר לח״מ ז"ל דגבי מחוסרי כפורים לא בעי טבילה באכילת פסח ע״ש ונעלם מעיני הרב ז"ל הא דתניא בהדיא פרק תמיד נשחט דף נ״ט ע״א ת"ר אין לך דבר שקודם וכו׳ ואין לך דבר שמתעכב וכו׳ ומחוסר כפורים בערב הפסח שטובל שנית ואוכל את פסחו לערב אלא טעמא הוא דלא הזכיר בו רבינו ז״ל טבילה משום שסמך אהא דכתב בפ׳ י״ב מהל׳ אבות הטומאות דין ט״ו והא דלא סמך נמי גבי אונן לישנא דברייתא נקט דקתני לעיל אונן טובל ואוכל את פסחו לערב דל״ג בה מחוסר כפורים כפרש״י והתוס׳ ז"ל ודוק:


רש״י ד"ה הן היום וכו׳ ואין כהן לאוכלן קשה והלא פנחס היה עמהם כמו שהק׳ ר״י גופיה לקמן לר״נ ויש לומר דא״א לפנחס לאכול שלשתן דר״י לטעמיה דס״ל אפילו בקדשי שעה לא הותר להם אנינות אבל מה שהקשה לקמן ר״י לר״נ והלא פנחס היה עמהם הוא לטעמיה דר״נ דאמר קדשי שעה לא פסל בהו אנינות וא״כ לא נשאר אלא א׳ של ר״ח ולכך פריך ליה שפיר דפנחס היה אפשר לאוכלו ליום ולילה ודוק:


תוס׳ ד״ה אכילת פסחים מעכבא פלוגתא היא בפרק כיצד צולין דר׳ נתן ורבנן ומשמע מתוך פ״ה דסבר לה כמ״ד מעכבא לגבי הא דבעינן גברא ראוי לאכילה וכו׳ ר"ל אפי׳ למ״ד לא מעכבא אתי דלגבי הא דבעי גברא ראוי לאכילה מודה כדמוכח התם ומעכבא דקאמר לאו דוקא אבל קשה מהיכא משמע הא מתוך פ״ה דהא בפרש״י לא יש שום תוס׳ על לשון הגמ׳ ונ"ל דמ״ש מתוך פ"ה יש למוחקו וכצ"ל פלוגתא וכו׳ ומשמע דסבר לה כמ״ד מעכבא לגבי הא וכו׳ ור״ל דק״ל אמאי הוצרך לומר דאכילת פסחים מעכבא מדרבה בר רב הונא הא פלוגתא היא דר׳ נתן ורבנן ולימא דסבר לה כרבנן דאמרי מעכבא ואמאי הוצרך לאיתויי מדרבה בר רב הונא לכך כתבו דמשמע מתוך הסוגיא הא דקאמר אכילת פסחים מעכבא היינו אפילו למ״ד לא מעכבא מודה הוא לגבי הא דבעי גברא ראוי לאכילה ולכך קאמר מדרבה בר רב הונא דמדבריו מוכח דסבר כמ״ד לא מעכבא מדהעמידו דבריהם ביום קבורה ומדלא העמידו דבריהם ביום ליקוט עצמות ויום שמועה ש״מ דסבר לגבי הא מעכבא ודוק:

ברכת הזבח

חידושים


תוס׳ ד"ה אכילת פסחים מעכבא כו׳ דסבר לה כמ״ד מעכבא לגבי האי דבעינן גברא כו׳ א"כ אכילה היא מצוה כו׳ (ור״ל דיכול רבא לסבור אף כר״נ דמודה דגברא בעי שיהא ראוי לאכילה ומעכבא לאו דוקא וכמ״ש התוספות ק"ל) ומעכבא דקאמר לאו דוקא הס״ד: ואח״כ ד״ה סמוך לשקיעת החמה כו׳ במנחה נקט סמוך נקיט נמי הכא סמוך דהמ״ל כו׳ (כצ״ל ור"ל כיון דנקט במנחה הלשון סמוך למנחה בריש ע״פ ובכמה דוכתי בש״ס לכך נקיט נמי הכא סמוך לשקיעה דהמ״ל כו׳ וק״ל) כאן לאחר שקיעה הס״ד:


הגהות


גמרא רבא אמר אידי כו׳ (מיימוני שם):


א״ל רב אדא כו׳ וזרקו את דמו מאי דהוי הוי א״ל רבינא אכילת פסחים מעכבא כצ״ל:


רב אשי כו׳ אחד יום שמועה ואחד יום ליקוט טובל ואוכל כו׳ מי איכא דלית ליה דיום מיתה דתפיס לילו כו׳ הא קברו כו׳ ומי איכא כו׳ אחריתא כיום מר כצ״ל:


רש"י ד״ה אידי ואידי כו׳ וזרקו עליו הס״ד: ואח״כ ד״ה מאי דהוי כו׳ ואמאי דחיי׳ אכילתו כו׳ משאר קדשים בשלמא לאביי כו׳ בקודם ששחטו כו׳ העמידו הא כבר שחטה וזרק הד״א וכצ״ל והס"ד נ״ל:


ד״ה יום שמועה כו׳ מת ובשמועה כו' הד״א:


ד״ה ביום כו׳ לרחיצה ונעילת כו' (וכן הוא בס״א):


ד״ה ולאכילה כו׳ מי שליקטו אחרים עצמות כו' בפסחים דלעכב כו׳ למימרא דביום קבורה אפי׳ פסח נמי לא הס״ד: ואח״כ ד״ה אחד זה כו׳ ליקוט קאי וקשי׳ רישא כו׳ שייך למיתני אחד זה כו׳ וכ״ש פסחו הד״א והס"ד:


ד״ה רבה בר כו׳ וכ״ש פסחו כשבא עליו כו׳ בקדשים חלה עליו ואחד זה כו׳ מיבעיא אוכל כו׳ כדמפרש טעמא ואזיל כצ"ל והד״א והס״ד: ואח״כ ד״ה מאי דהוי כו׳ קדשים הא אמרת כו׳ הד״א:


ד״ה אכילת פסחים בהאשה הס״ד:


תוס׳ ד"ה וחכמים עשו כו׳ שייך לדף שאח״ז:

פנים מאירות

גמרא רבא אמר אידי ואידי אחר חצות כו׳ והשתא לרבא י"ל דסבירא ליה לתרץ רומיא דמתניתין אהדדי או כתירוץ ר׳ ירמיה הא דקתני אבל לא בקדשים בשאר ימות השנה או כתירוץ רב אסי דמחלק בין ליל מיתה או ליל קבורה ולכך לא פי׳ רש״י בדברי רבא לתרץ משניות דלעיל כמו שמפרש בדברי רב מרי ואביי וק"ל:


שם אלא הא דקתני השומע למתו ומלקט עצמות לערב טובל ואוכל בקדשים כצ"ל מכלל דיום קבורה אפילו לערב נמי לא אכיל אף שהיה יכול להקשות בפשיטות דביום אפילו יום שמועה וליקוט אינו אוכל וק״ו יום קבורה ויקשה לרבי דאמר כל זמן שלא נקבר משמע אם נקבר אוכל אפילו ביום אלא דניחא ליה להקשות מכלל דיום קבורה אפילו לערב נמי לא אכיל דאתי לא כמאן ויש לי עיון בזה כיון דמוכח ממתני׳ דיום קבורה שאינו יום מיתה לא אכיל בקדשים דתפוס לילה מדרבנן א״כ יקשה על רב אסי לעיל שתירץ שמתני׳ דידן מיירי בליל יום קבורה שאינו תפוס לילה מדרבנן ולכך אוכל בקדשים אם כן מאי איריא בפסחים השומע על מתו עדיפא מיניה הוי ליה לאשמועינן דאפי׳ ביום קבורה נמי אוכל לערב א״כ יהיו תרי סתמי דסתרי אהדדי בשלמא לר׳ ירמיה ניחא דמתרץ הא דקתני אבל לא בקדשים של כל השנה ולכך בסיפא אשמועינן השומע על מתו דוקא אבל ביום קבורה אף שאינו יום מיתה אינו אוכל בקדשים לערב אלא לרב אסי קשיא וצ״ע:


רש״י תנאי היא דפליגי בליל יום קבורה כו׳ דאיכא למ״ד תופס לילה מדרבנן כו׳ ר"ל ואידך סבר דלא תפיס לילה אפילו מדרבנן ולכך אוכל בקדשים וליכא למימר דפליגי אם אכילת פסח מעכבא ולעולם דכ"ע אית להו דתפיס לילה מדרבנן דא״כ בקדשים אמאי יאכל וק״ל:


ד״ה רבה בר רב הונא כו׳ דה"ל לערב ליל יום קבורה וליל יום שמועה וליל ליקוט עצמות כצ"ל:


ד״ה הן היום נ"ל דהך גירסא אתיא כגירסת תוספות לקמן דף ק"א ע״ב דגרסי בשלמא לרבנן היינו דכתיבה היום וכפירוש רש"י בפ׳ שני דף ט"ז הן היום הלא עדיין יום הוא והיינו אסורים לאכול בקדשים אבל לגירסת הספרים שלפנינו דהן היום לר׳ יהודה לענין הקרבה ומואכלתי היום משמעו דיום אסור ולילה מותר א"כ יש לגרוס הכי והתניא ואכלתי היום אני היום אסור ולילה מותר כו׳ ומה שרש"י מפרש דקרבנות אלו חלוקין משאר קרבנות מפני שאין כאן כהן לאוכלן כו׳ תמוה לי דהא ר׳ יהודה סבירא ליה דהיה פנחס עמהן ואין לומר דאי אפשר לפנחס לאכול לשלשתן א"כ נראה ברור דאליבא דר״י אתיא הך ברייתא דקאמר כי כן צויתי באנינות יאכלוהו וקאמרינן שמא לא שמעת אלא בלילה אבל ביום ק"ו ממעשר א״כ שמע בפירוש דמותר אנינות לילה אבל לדורות אסור אנינות לילה כמו יום דדרשינן ק"ו ממעשר דסבירא ליה אנינות ליה דאורייתא ודוק בזה:


תוס׳ ד"ה אכילת פסחים מעכבא כו׳ כוונתם דהא אליבא דכ"ע הבשר חזי לאכילה אלא דגברא לא חזי וזה יכול להיות אפילו למ"ד לא מעכבא מ"מ בעינן גברא ראוי לאכילה ולכן כתבו דמעכבא דקאמר לאו דוקא וקאי בין לתירוץ ראשון בין לתירוץ אחרון וק״ל:

